Suomessa lumiketjujen käyttöä säädellään tieliikennelaissa 729/2018, johon tuli viimeisin muutos toukokuussa 2020. Ketjujen käyttöä koskee 106 § ajoneuvon renkaiden liukuesteistä. Lain mukaan renkaisiin saa asentaa lumiketjut tai muut liukuesteet sillä edellytyksellä, että ne eivät oleellisesti vahingoita tien pintaa. Lain mukaan rengasketjut eivät kuitenkaan korvaa talvirenkaita. Laissa on ajoneuvo- ja nopeuskohtaisia tarkennuksia, jotka kannattaa tarkistaa erikseen Finlexin verkkosivustolta. Vuoristoisilla alueilla todella monista autoista löytyy lumiketjut. Käyttö onkin yleistä erityisesti Alppimaissa ja Norjassa. Saksassa, Sveitsissä, Italiassa, Ranskassa, Itävallassa ja Andorrassa ketjujen käyttö on tietyissä olosuhteissa pakollista. Useimmissa maissa käyttö on kuitenkin rajoitettu ainoastaan lumisille alueille. Jos autoilet ulkomailla, tutustu paikallisiin lakeihin koskien ketjujen käyttöä.